บล.บัวหลวงทำช็อก!นักลงทุนขายบิ๊กล็อตIVLต่างชาติ3.5%
ข่าวลือแม่น! อินโดรามาฯ ตั้ง บล.บัวหลวง บิ๊กล็อตนักลงทุนต่างชาติคืนวันที่ 13 ม.ค. หว่านถือหุ้น 3.5% ตั้งราคาส่วนลดสูงสุด 4% มูลค่าร่วม 7,000 ล้าน
19 ส.ค. 2554

ข่าวลือแม่น! อินโดรามาฯ ตั้ง บล.บัวหลวง บิ๊กล็อตนักลงทุนต่างชาติคืนวันที่ 13 ม.ค. หว่านถือหุ้น 3.5% ตั้งราคาส่วนลดสูงสุด 4% มูลค่าร่วม 7,000 ล้าน 
แหล่งข่าวจากโบรกเกอร์ เปิดเผยว่า หลังจากตลาดหุ้นปิดทำการเย็นวันที่ 13 ม.ค.ที่ผ่านมา บริษัทหลักทรัพย์ (บล.) บัวหลวง ได้ร่วมกับบริษัท เครดิตสวิส และบริษัท มอร์แกนสแตนเลย์ ทำรายการเสนอขายหุ้นบริษัท อินโดรามา เวนเจอร์ส (IVL) ให้แก่นักลงทุนทั้งในและต่างประเทศในวงจำกัดแบบข้ามคืนผ่านตลาดหลักทรัพย์ (Overnight Placement Transaction) 
สำหรับจำนวนหุ้นที่เสนอขายกำหนดไว้เบื้องต้น 150 ล้านหุ้น หรือประมาณ 3.5% ของทุนจดทะเบียนชำระแล้ว ซึ่งสามารถขยายจำนวนหุ้นขึ้นไปถึง 220 ล้านหุ้น ราคากลางเสนอขายมีส่วนลดสูงสุด 4% ของราคาปิดล่าสุด 46.25 บาท โดยการสำรวจราคาจากนักลงทุนเข้ามา (บุ๊กบิวดิง) มูลค่าหุ้นที่ทำประมาณ 220 ล้านเหรียญสหรัฐ หรือร่วม 7,000 ล้านบาท
“ราคาบุ๊กบิวดิงที่ทำไม่ใช่ส่วนลด 10% อย่างที่มีข่าว หรือจำนวนหุ้นที่ทำก็ไม่ใช่ 10% ซึ่งทั้งราคาและจำนวนเสนอขายไม่มาก โดยราคาลดสูงสุด 4% ส่วนจำนวนที่เสนอขาย 3.5% เท่านั้น ตัวเลขที่ลือออกมามั่วทั้งหมด” แหล่งข่าวเปิดเผย
ขณะเดียวกันแหล่งข่าวจาก บล.บัวหลวง เปิดเผยว่า วัตถุประสงค์การเสนอขายหุ้น IVL แบบข้ามคืนผ่านตลาดหลักทรัพย์ ผู้ถือหุ้นเดิมไม่มีความต้องการใช้เงิน หรือเดือดร้อนเงิน แต่ต้องการขยายฐานนักลงทุนต่างประเทศ หลังจากที่ IVL เข้าไปคำนวณดัชนี MSCI ธุรกิจเป็นที่รู้จักของโลก และติดอันดับ 1 ใน 10 หุ้นมาร์เก็ตแคปของตลาดหุ้นไทย 
“การทำบุ๊กบิวดิงครั้งนี้ ยืนยันว่า บริษัท อินโดรามาฯ ไม่มีปัญหาการเงิน หรือเดือดร้อนเงิน แต่ต้องการเพิ่มฐานนักลงทุนต่างชาติให้รู้จัก IVL มากขึ้น” แหล่งข่าวเปิดเผย
อย่างไรก็ตาม ข่าวการทำดีลนี้รั่วออกมาตั้งแต่วันอังคารที่ 12 ม.ค.ผ่านมา ทำให้ราคา IVL ร่วงหนักถึง 4 บาท นั้น แหล่งข่าวจาก บล.บัวหลวง เปิดเผยว่า พื้นฐานโครงสร้างนักลงทุนที่เล่นหุ้น IVL ส่วนใหญ่เป็นสถาบันไทยและนักลงทุนรายใหญ่ในประเทศไทย เมื่อเวลามีข่าวออกมาทำให้ตกตื่นง่าย ซึ่งไม่เกี่ยวข้องกับการปกปิดการขายหรือไม่
ด้านราคาหุ้น IVL วันที่ 13 ม.ค.ที่ผ่านมา ฟื้นตัวขึ้น เมื่อผู้บริหาร บล.บัวหลวง ออกมาเปิดเผยความจริงการทำบิ๊กล็อตที่ลือออกมาไม่จริง ทำให้ราคาหุ้นปรับตัวขึ้นไปสูงสุด 47 บาท และปิดที่ 46.25 บาท เพิ่มขึ้น 1.25 บาท หรือ 2.78% มูลค่าซื้อขายหนาแน่น 1,816.40 ล้านบาท 
แหล่งข่าวจากนักลงทุน เปิดเผยว่า หุ้น IVL ที่ถูกถล่มขายออกมาจนราคาทรุดนั้น เป็นแรงขายของนักลงทุนรายใหญ่ 2 ราย ลูกค้า บล.กิมเอ็ง “เสี่ย ป” และ “เสี่ย จ” โดยข่าวระบุว่า เกิดความขัดแย้งกับผู้ถือหุ้นใหญ่ ซึ่งข่าวดังกล่าวไม่ได้รับการยืนยันจากเสี่ยรายใหญ่
รายงานข่าวจากตลาดหลักทรัพย์ กำหนดให้ DW อ้างอิง IVL คือ IVL 01 CB เข้าซื้อขายวันที่ 17 ม.ค.นี้ จำนวน 30 ล้านหน่วย ออกโดย บล.บัวหลวง ราคาอ้างอิง 1.76 บาท